SL Uradni list Evropske unije L 173/99

IZVEDBENI SKLEP KOMISIJE (EU) 2016/1060

z dne 29. junija 2016

o spremembi Izvedbenega sklepa 2013/707/EU o potrditvi sprejetja zaveze, ponujene v okviru protidampinškega in protisubvencijskega postopka v zvezi z uvozom fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani, za obdobje uporabe dokončnih ukrepov

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1), ter zlasti členov 8 in 9,

ob upoštevanju Uredbe Sveta (ES) št. 597/2009 z dne 11. junija 2009 o zaščiti proti subvencioniranemu uvozu iz držav, ki niso članice Evropske skupnosti (2), ter zlasti členov 13 in 15,

ob upoštevanju naslednjega:

(1) Svet je z Izvedbeno uredbo (EU) št. 1238/2013 (3) uvedel dokončno protidampinško dajatev na uvoz v Unijo fotonapetostnih modulov iz kristalnega silicija in njihovih ključnih sestavnih delov (tj. celic in rezin) s poreklom iz Ljudske republike Kitajske („LRK“) ali ki so od tam poslani.

(2) Svet je z Izvedbeno uredbo (EU) št. 1239/2013 (4) tudi uvedel dokončno izravnalno dajatev na uvoz v Unijo fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz LRK ali ki so od tam poslani.

(3) Komisija je z Izvedbenim sklepom 2013/707/EU (5) sprejela zavezo, ponujeno v okviru protidampinškega in protisubvencijskega postopka v zvezi z uvozom fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani.

(4) Družba Shanghai Chaori International Trading Co. Ltd („zadevna družba“), dodatna oznaka TARIC B872, katere zaveza je bila sprejeta z Izvedbenim sklepom 2013/707/EU, je Komisijo uradno obvestila o spremembi imena v GCL System Integration Technology Co., Ltd.

(5) Leta 2014 je bil zoper zadevno družbo uveden stečajni postopek. Zadevno družbo je februarja 2015 prevzela družba Jiangsu GCL Energy Co., Ltd., ki je del skupine družb z dodatno oznako TARIC B850.

(6) Zadevna družba je trdila, da sprememba imena ne vpliva na njeno pravico do individualnih stopenj dajatev, ki se zanjo uporabljajo.

(7) Vendar pa je zaradi prevzema zadevna družba ne le spremenila ime v GCL System Integration Technology Co., Ltd., temveč je tudi postala del skupine družb z dodatno oznako TARIC B850 (6).

(8) Predmet zaveze sta tako zadevna družba kot skupina družb, navedena v uvodni izjavi 7. Zato je Komisija sklenila, da sprememba imena nikakor ne vpliva na ugotovitve iz Izvedbenega sklepa 2013/707/EU.

(9) Komisija je vse zainteresirane strani obvestila o bistvenih dejstvih in ugotovitvah, na podlagi katerih je nameravala spremeniti izvedbenih uredbah (EU) št. 1238/2013 in (EU) št. 1239/2013. Za te zainteresirane strani je bil določen rok za pošiljanje pripomb v zvezi z razkritjem. Nobena stran ni predložila pripomb.

(10) Ukrepi, predvideni s tem sklepom, so v skladu z mnenjem Odbora, ustanovljenega s členom 15(1) Uredbe (ES) št. 1225/2009 –

SPREJELA NASLEDNJI SKLEP:

Člen 1

Priloga k Izvedbenemu sklepu 2013/707/EU se spremeni v skladu s Prilogo k temu sklepu.

Člen 2

Ta sklep začne veljati dan po objavi v Uradnem listu Evropske unije.

V Bruslju, 29. junija 2016 Za Komisijo Predsednik Jean-Claude JUNCKER

(1) UL L 343, 22.12.2009, str. 51.

(2) UL L 188, 18.7.2009, str. 93.

(3) Izvedbena uredba Sveta (EU) št. 1238/2013 z dne 2. decembra 2013 o uvedbi dokončne protidampinške dajatve in dokončnem pobiranju začasne dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani (UL L 325, 5.12.2013, str. 1).

(4) Izvedbena uredba Sveta (EU) št. 1239/2013 z dne 2. decembra 2013 o uvedbi dokončne izravnalne dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani (UL L 325, 5.12.2013, str. 66).

(5) Izvedbeni sklep Komisije 2013/707/EU z dne 4. decembra 2013 o potrditvi sprejetja zaveze, ponujene v okviru protidampinškega in protisubvencijskega postopka v zvezi z uvozom fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani, za obdobje uporabe dokončnih ukrepov (UL L 325, 5.12.2013, str. 214).

(6) In sicer Konca Solar Cell Co. Ltd., Suzhou GCL Photovoltaic Technology Co. Ltd, Jiangsu GCL Silicon Material Technology Development Co. Ltd, Jiangsu Zhongneng Polysilicon Technology Development Co. Ltd, GCL-Poly (Suzhou) Energy Limited, GCL-Poly Solar Power System Integration (Taicang) Co. Ltd, GCL SOLAR POWER (SUZHOU) LIMITED, GCL Solar System (Suzhou) Limited.